Turkye gebruik ISIS as verskoning om Koerde aan te val – praag.co.za
Turkye, wat 'n lidland van die Noord-Atlantiese Verdragsorganisasie (Navo) is, het verlede maand met 'n sogenaamde "gesinchroniseerde oorlog teen terreur" begin en PKK-vegters in die noorde van Irak en militante van die Islamitiese Staat (ISIS) in die noorde van Sirië begin aanval.
Ontleders meen die Turke gebruik ISIS as 'n verskoning om van Koerde ontslae te raak wat na onafhanklikheid streef.
Deur hoofsaaklik op die PKK in sowel naburige Irak as tuis te fokus, het Ankara die vermoede onder Koerde verder laat toeneem dat die ware agenda eerder is om Koerdiese territoriale ambisies te fnuik, as om die geharde Islamiete te verslaan.
Die Koerde het met geweld weerwraak geneem. Die PKK het Dinsdag aanspreeklikheid aanvaar vir die bomaanval Maandag op 'n polisiekantoor in Istanboel waarin vier mense dood is. Drie van die oorledenes was aanvallers gewees.
Die bomaanval was een van 'n golf aanvalle op Turkse veiligheidsmagte wat reeds die lewe van nege mense geëis het.
Die lugaanvalle in Hakkari volg na operasies Sondag in die oostelike Agri-provinsie waarin sewe PKK-militante dood is.
In gevegte op die grond, het die PKK 'n militêre basis in Sirnak, 'n provinsie aanliggend aan Hakkari, aangeval.
Een soldaat is dood in 'n geveg wat 20 minute geduur het.
Skrywer praagGepubliseer op 14 Augustus 2015 Kategorieë Internasionale nuus, NuusSleutelwoord ISIS, Koerde, lugaanvalle, selfbeskikking, turkye